苏辙
放闸二首
画舫连樯住，清流泛闸平。
忽看银汉落，仍听夏雷惊。
正柂迟回久，开头取次轻。
滞留初一快，奔驶忽如倾。
不识风涛恐，聊同枕席行。
行逢贱鱼稻，饱食慰平生。
闸空非有碍，水静为谁兴。
开闭偶然弃，喧豗自不胜。
渊停初镜净，势转忽云崩。
脱隘尚容与，投深益沸腾。
玉山纷破碎，陈马急侵陵。
挟版千钧重，浮舟万斛升。
岸摇将落木，鱼困或投罾。
汹涌曾谁止，萧条远欲凝。
力争知必折，少待亦何能。
一发临流笑，微言早服膺。